Diari Oficial de la Generalitat Valenciana


Sumari del DOGV 4235, del 24-04-2002 (2002/3992)

ORDRE de 10 d'abril de 2002 de la Conselleria d'Obres Públiques, Urbanisme i Transports, per la qual es convoquen ajudes econòmiques per al desenvolupament d'activitats inversores dirigides a la potenciació de la formació del sector del transport a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4235

Data del DOGV
:   24-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3992


Data del document
:   10-04-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * formació en el lloc de treball
    * transport de mercaderies
    * suport econòmic
    * empresa de transport
    * ajuda pública

ORDRE de 10 d'abril de 2002 de la Conselleria d'Obres Públiques, Urbanisme i Transports, per la qual es convoquen ajudes econòmiques per al desenvolupament d'activitats inversores dirigides a la potenciació de la formació del sector del transport a la Comunitat Valenciana. [2002/M3992]
  
L'activitat del transport terrestre de mercaderies per carretera constitueix un pilar fonamental de l'economia valenciana, i té una enorme repercussió tant directa com indirecta en totes les magnituds econòmiques aplicables a la Comunitat Valenciana.
  
Actualment es produeix una contínua evolució i modificació en les estructures i en els sistemes de gestió de les empreses dedicades al transport de mercaderies.
  
El procés de liberalització del mercat europeu, la transformació dels processos de comercialització, l'augment del grau de complexitat en la gestió i el consegüent augment de les responsabilitats en matèria de seguretat en el transport i de medi ambient genera la necessitat de disposar, de manera sòlida i permanent, d'adequats sistemes de formació i informació per a les empreses del sector. Això redundaria en un major nivell de professionalització de les persones que es dediquen a l'activitat del transport de mercaderies per carretera.
  
En el marc de la funció de foment, l'administració té l'obligació de donar suport a les iniciatives tendents a facilitar l'adaptació de les estructures empresarials existents a les noves circumstàncies operatives i necessitats de seguretat i mediambientals i facilitar, per a això, vies d'accés a la formació i informació de les empreses.
  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte i finalitat
  
Es convoquen ajudes econòmiques amb l'objecte de dur a terme inversions destinades a la formació dels transportistes.
  
Article 2. Règim aplicable
  
El règim aplicable en l'atorgament de les ajudes serà l'establit en la present ordre i la resta de la normativa vigent.
  
Article 3. Finançament
  
Les ajudes previstes en la present ordre es finançaran a càrrec del crèdit contingut en el programa 513·30, línia T0816000, del capítol VII dels pressupostos per al 2002 de la Conselleria d'Obres Públiques, Urbanisme i Transports, amb un import global de 135.726,79 euros (cent trenta-cinc mil set-cents vint-i-sis euros i setanta-nou cèntims), el qual podrà ser ampliat en cas d'existència de disponibilitats pressupostàries.
  
Article 4. Beneficiaris
  
Podran sol·licitar i ser beneficiaris d'aquestes ajudes les associacions o les federacions de transport de mercaderies per carretera d'àmbit de la Comunitat Valenciana, i amb una representativitat superior al 25% de les empreses valencianes dedicades a l'activitat del transport de mercaderies per carretera.
  
Article 5. Quantia de les ajudes
  
1. La quantia de la subvenció podrà arribar al 60% del cost total de la inversió.
  
2. En qualsevol cas, les ajudes s'atorgaran segons els criteris de priorització establits en la present ordre i fins que s'esgote la consignació pressupostària.
  
Article 6. Requisits generals
  
1. Els beneficiaris d'aquestes ajudes estaran obligats, en qualsevol moment, a facilitar tanta informació com els siga requerida per la Direcció General de Transports i a sotmetre's a qualsevol actuació de control i verificació de l'ocupació i l'ús de les ajudes atorgades.
  
2. Així mateix, per a optar a aquestes ajudes, s'haurà de presentar un projecte de formació per als transportistes, on es detallaran les inversions i les activitats que s'hagen de realitzar, les condicions d'accés als cursos que es tinga previst realitzar, els usos de les instal·lacions i les condicions del finançament.
  
Article 7. Sol·licituds i finançament
  
1. Les sol·licituds de les ajudes previstes en la present ordre s'hauran de formalitzar mitjançant instància degudament omplida, d'acord amb el model que s'adjunta a la present ordre, dirigida al conseller d'Obres Públiques, Urbanisme i Transports.
  
2. Les sol·licituds, junt amb la corresponent documentació, hauran de ser presentades, en el termini de 45 dies naturals, comptadors a partir de l'endemà de la publicació de la present ordre en el Diari Oficial de la Generalitat Valenciana, en el Registre General de la Conselleria d'Obres Públiques, Urbanisme i Transports, a l'avinguda de Blasco Ibáñez, 50, de València, o als Serveis Territorials de Transport d'aquesta, situats a:
  
- Carrer de Gregorio Gea, 27 (edifici PROP), de València
  
- Avinguda del Mar, 16, de Castelló de la Plana
  
- Carrer d'Itàlia, 12, d'Alacant
  
O en qualsevol altra de les formes previstes en l'article 38·4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
3. L'incompliment del termini de presentació de la sol·licitud determina l'automàtica exclusió en l'accés a l'ajuda econòmica.
  
4. L'admissió a tràmit d'una sol·licitud de subvenció no generarà cap compromís de concessió d'aquella.
  
5. Les associacions i les federacions peticionàries hauran de presentar, junt amb la sol·licitud, la documentació següent:
  
a) Documentació acreditativa de l'associació o la federació sol·licitant on conste l'autorització, en forma fefaent, dels seus òrgans de representació o de les associacions o les empreses integrades o afiliades a aquesta, per a sol·licitar o percebre l'ajuda i assumir les obligacions establides en la present ordre.
  
També s'ha de presentar documentació acreditativa del grau de representativitat de l'associació o la federació en el sector del transport de mercaderies.
  
b) Còpia compulsada del codi d'identificació fiscal.
  
c) Còpia autoritzada del document de constitució de l'associació o la federació i la justificació de la inscripció en el registre mercantil o en el qual corresponga.
  
d) Poders de representació compulsats de la persona que subscriga la petició de subvenció en nom de l'associació o la federació.
  
e) Certificat dels òrgans competents estatal i autonòmic de l'administració tributària d'estar al corrent en les obligacions tributàries.
  
f) Certificat de l'òrgan competent de la Seguretat Social d'estar al corrent en les obligacions de Seguretat Social.
  
Els certificats referits en les lletres e i f hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició. Si hagueren caducat abans de la proposta de resolució de la concessió de l'ajuda, el beneficiari proposat haurà de presentar un certificat actualitzat. Si l'associació o federació no estiguera obligada a presentar declaracions o documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
g) Projecte de construcció o, si és procedent, factura proforma, dels actius que es pretenguen adquirir per a la formació en el transport.
  
En cas que la sol·licitud incloga activitats de construcció, s'haurà de presentar un programa d'actuació que garantisca l'execució de les obres en el termini previst en l'article 10.1 de la present ordre.
  
h) Pla de formació amb descripció i ús d'instal·lacions, descripció de cursos i activitats que s'han de realitzar, condicions d'accés a aquests, condicions de finançament dels programes, mitjans materials i recursos humans que s'hagen d'emprar i, si és procedent, tanta informació com puga requerir la Direcció General de Transports.
  
i) Declaració expressa de les ajudes o dels finançaments, públics o privats, obtinguts o sol·licitats, per als mateixos fins que els establits en la present ordre.
  
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'altres ens públics o privats, supere el cost de l'actuació que desenvolupe el beneficiari en la construcció del centre o en l'adquisició d'actius en relació amb l'objecte de l'ordre.
  
j) Declaració expressa de sotmetiment a control i comprovació per part de l'administració de l'efectiva utilització de les ajudes en la finalitat establida en l'ordre.
  
k) Declaració expressa que es permetrà a l'administració l'ús gratuït del material adquirit per a la realització de proves o simulacres en matèria de seguretat en el transport i d'altres activitats semblants.
  
Article 8. Valoració i tràmit
  
1. L'examen i la valoració dels expedients de sol·licitud de les ajudes correspon a la Direcció General de Transports la qual estudiarà les sol·licituds presentades, fixarà les admissibilitats i, si és procedent, les corresponents quanties, tenint en compte els criteris de valoració establits en la present ordre. La Direcció General de Transports elaborarà les propostes de resolució motivades per a l'atorgament o la denegació de les ajudes les quals seran elevades al conseller d'Obres Públiques, Urbanisme i Transports per a la seua resolució definitiva que, en cas d'atorgament de l'ajuda, haurà d'expressar amb exactitud l'import de l'ajuda.
  
2. El termini màxim per a resoldre expressament i notificar les resolucions d'atorgament de l'ajuda serà d'un mes i el seu còmput es realitzarà des de la data en què finalitze el termini de presentació de sol·licituds. Superat aquest termini sense que haja recaigut resolució expressa s'haurà d'entendre que aquesta és desestimatòria.
  
Article 9. Criteris d'atorgament
  
Les ajudes econòmiques seran atorgades sempre que es complisquen els requisits i les formalitats establides en la present ordre i es prenen en consideració, com a criteris d'atorgament i fins que s'esgote la consignació pressupostària, els següents:
  
- L'acreditació d'un major percentatge de representativitat, de 0 a 10 punts.
  
- El grau de repercussió de la inversió en la consecució dels objectius de l'ordre, de 0 a 10 punts.
  
- El grau d'implantació territorial, en el marc de la Comunitat Valenciana, de la corresponent associació o federació sol·licitant, de 0 a 10 punts.
  
No es consideraran les sol·licituds d'associacions que es troben incloses al si d'una federació que al seu torn sol·licite i resulte beneficiària d'aquesta subvenció.
  
Article 10. Justificació de la despesa i del pagament de les subvencions
  
1. Una vegada notificades les resolucions d'atorgament i després del cobrament previ d'aquestes pels beneficiaris, aquests hauran de justificar la despesa efectivament realitzada en el termini de sis mesos des de la citada notificació, amb l'aportació per a això la documentació següent:
  
- Certificats d'execució de les obres.
  
- Factures definitives de l'actiu adquirit o dels actius adquirits i de les inversions realitzades.
  
- Fitxa de proveïdor degudament complida.
  
2. Una vegada rebuda en el termini i en la forma adequada la documentació referida per l'administració, i després de les comprovacions oportunes, es procedirà al pagament de l'ajuda.
  
Article 11. Obligacions dels beneficiaris
  
1. Els beneficiaris de les ajudes econòmiques hauran de:
  
- Destinar les ajudes a la finalitat per a la qual van ser previstes. En cas contrari, es procedirà a la devolució del que ja s'ha pagat.
  
- Facilitar qualsevol dada o informació o documentació que la Direcció General de Transports demane per a un coneixement exacte i veraç del destí de les ajudes.
  
- Posar en coneixement de la Direcció General de Transports qualsevol ajuda o subvenció que es reba per a la mateixa finalitat que l'expressada en la present ordre, per part d'altres administracions o entitats públiques o privades.
  
- Posar en immediat coneixement de la Direcció General de Transports qualsevol alteració en l'execució de la finalitat de la subvenció.
  
- Permetre a l'administració l'ús gratuït del material adquirit, per a la realització de proves o simulacres en matèria de seguretat en el transport i d'altres activitats semblants. Aquest ús s'haurà d'ajustar al calendari que, respecte d'això, aprove la Conselleria d'Obres Públiques, Urbanisme i Transports.
  
Article 12. Revocació de la subvenció
  
1. En el cas que es verificara l'obtenció de les ajudes sense haver complit les condicions derivades de la present ordre i la resta de la legislació vigent, i, en especial, si es comprova l'incompliment de l'obligació de justificar les despeses, o s'incompleix la finalitat per a la qual la subvenció va ser concedida o de les condicions imposades als beneficiaris amb motiu de la concessió de la subvenció, es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció.
  
2. A l'efecte, es podrà incoar, per l'òrgan competent per a l'atorgament de les ajudes, el corresponent expedient, que podrà finalitzar, si és procedent, amb la resolució de la subvenció, l'obligació de reintegrament de les ajudes concedides i els interessos de demora.
  
Disposicions finals
  
Primera
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament, la interpretació i l'aplicació del que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 10 d'abril de 2002
  
El conseller d'Obres Públiques, Urbanisme i Transports,